የክረምት ወራት ሳይገባደድ የኤሌክትሪክ ኃይል ማመንጫ ግድቦች በቂ ውኃ ይዘዋል
በአብዛኛው የአገሪቱ ክፍሎች የክረምት ዝናብ ሥርጭት የተሻለ ስለነበር፣ የኤሌክትሪክ ኃይል ማመንጫ ግድቦች ከፍተኛ የውኃ መጠን መያዛቸው ታወቀ፡፡ በነሐሴ ወር የዝናብ ሥርጭቱ በዚሁ ከቀጠለ ግድቦቹ ከአቅማቸው በላይ ውኃ የሚደርሳቸው በመሆኑ ለመልቀቅ እንደሚገደዱ ታውቋል፡፡ከፍተኛ የውኃ መጠን ከያዙ ግድቦች መካከል ተከዜ፣ ቆቃ፣ ጊቤ አንድ፣ ጊቤ ሦስት፣ በለስና ፊንጫ ተጠቃሾች ናቸው፡፡ በ2008 ዓ.ም. በአገሪቱ የበልግ ዝናብ በወቅቱ ባለመዝነቡና ድርቅ በማጋጠሙ፣ እነዚህ ግድቦች አሁን የያዙትን ሩብ ያህል መያዝ አልቻሉም ነበር፡፡በአሁኑ ወቅት ግን ለበጋው የሚሆን በቂ ውኃ በመያዛቸው በሚቀጥለው ዓመት የተሻለ የኤሌክትሪክ ኃይል አቅርቦት እንዲኖር ያስችላል ተብሏል፡፡የተከዜ ግድብ ረቡዕ ሐምሌ 25 ቀን 2010 ዓ.ም. 1‚128.80 ሜትር ውኃ ሲይዝ፣ በነጋታው ሐሙስ ደግሞ የውኃ መጠኑ ወደ 1‚128.86 ሜትር ከፍ ማለቱ ታውቋል፡፡ የግድቡ አቅም 1‚140.00 ሜትር በመሆኑ እዚህ መጠን ላይ ሲደርስ ውኃ ይለቃል ተብሏል፡፡ የቆቃ ግድብ ደግሞ በዕለቱ 107.27 ሜትር ውኃ ይዟል፡፡ በነጋታው የውኃ መጠኑ ወደ 107.35 ሜትር ከፍ ያለ ሲሆን፣ የግድቡ አቅም 110.30 ሜትር በመሆኑ እዚህ ደረጃ ላይ ሲደርስ ውኃ ወደ ታችኛው ተፋሰስ እንደሚለቅ ይጠበቃል፡፡የጊቤ አንድ ግድብ ደግሞ በሁለቱም ቀናት በተመሳሳይ መጠን 1‚665.79 ሜትር ውኃ የያዘ ሲሆን፣ ውኃ የመያዝ አቅሙ 1‚671.20 ሜትር በመሆኑ እዚህ ደረጃ ላይ ሲደርስ ውኃ እንደሚለቅ ታውቋል፡፡ የጊቤ ሦስት ግድብ ደግሞ ረቡዕ 841.11 ሜትር ውኃ የያዘ ሲሆን፣ በነጋታው ሐሙስ 841.20 ሜትር ውኃ መያዝ ችሏል፡፡ ጊቤ ሦስት የያዘው የውኃ መጠን 892.00 ሜትር ላይ ሲደርስ ውኃ ይለቃል፡፡በለስ የኃይል ማመንጫም እንዲሁ ረቡዕ 1‚786.31 ሜትር ውኃ የያዘ ሲሆን፣ በነጋታው ሐሙስ 1‚786.34 ሜትር ውኃ ይዟል፡፡ ውኃ የሚለቀው 1‚787.00 ሜትር ላይ ሲሆን፣ ከዚህ መጠን ላይ ለመድረስ ጥቂት ብቻ ይቀረዋል፡፡ፊንጫም እንዲሁ ረቡዕ 2‚218 ሜትር ሲይዝ፣ በነጋታው ሐሙስ መጠኑ አልጨመረም፡፡ ነገር ግን ውኃ የሚለቀው 2‚219.00 ሜትር ላይ ሲደርስ በመሆኑ ውኃ ለመልቀቅ ተቃርቧል፡፡በ2010 ዓ.ም. በአገሪቱ አብዛኛው አካባቢዎች የዝናብ መጠኑ የተሻለ ስለነበረ፣ ሁሉም ግድቦች ባልተለመደ ሁኔታ የአቅማቸውን ያህል ውኃ ይዘዋል፡፡ የሚያሠጋ ደረጃ ላይ የሚያደርሳቸው የውኃ መጠን ላይ ለመድረስ ጥቂት የውኃ መጠን ብቻ እንደቀራቸው ታይቷል፡፡ ግድቦቹን ለማስተንፈስ ሲባል የሚለቀቀው የውኃ መጠን የታችኛው ተፋሰስ ነዋሪዎችን ሕይወት ሊያናጋ ስለሚችል፣ ከወዲሁ ጥንቃቄ ሊደረግ እንደሚገባ ባለሙያዎች አስጠንቅቀዋል፡፡ከኢትዮጵያ ኤሌክትሪክ ኃይል የተገኘው መረጃ እንደሚያመለክተው፣ የኤሌክትሪክ ኃይል በማመንጨት ረገድ ምንም ችግር የለም፡፡